ขยับเป้าบจ.โตเกิน33%
แบงก์ดีเกินคาดรอลุ้นกำไร3กลุ่มเชียร์ซื้อ6หุ้นเด่น
21 ส.ค. 2554

แบงก์ดีเกินคาดรอลุ้นกำไร3กลุ่มเชียร์ซื้อ6หุ้นเด่น
2 โบรกเกอร์เตรียมเพิ่มเป้ากำไร บจ.ปีนี้โต 24% ถึงเกิน 33%หลังผลงานกลุ่มแบงก์ไตรมาส 2 แจ่ม ปตท.คาดโต 30%
นายสุกิจ อุดมศิริกุล ผู้อำนวยการอาวุโส ฝ่ายกลยุทธ์การลงทุนลูกค้าบุคคล สายงานวิจัย บริษัทหลักทรัพย์ (บล.)ไทยพาณิชย์ เปิดเผยว่า บริษัทเตรียมปรับประมาณการกำไรบริษัทจดทะเบียน (บจ.) เพิ่มขึ้นอีก หลังผลประกอบการกลุ่มธนาคารพาณิชย์ออกมาดีกว่าที่คาดการณ์ไว้ ดังนั้นจึงจะประมาณการกำไร บจ.ปีนี้ให้มากกว่า 33% ภายหลังผลประกอบการธนาคารออกมาดีเกินคาด
“ปรับประมาณขึ้นเท่าไรนั้น ต้องรอลุ้นผลเซอร์ไพรส์กลุ่มโรงกลั่นและกลุ่มค้าปลีก หากจะเพิ่มกำไรหลังกลุ่มธนาคารออกมาดีเกินคาด ก็เพิ่มเพียง 12% เท่านั้น และต้นสัปดาห์ที่ผ่านมาปรับเพิ่มประมาณการกำไรกลุ่มธนาคารอีก 5%”
ล่าสุด บล.โนมูระ พัฒนสิน แนะนำให้เปลี่ยนการลงทุนจากธนาคารมาเลเซียมาเป็นหุ้นธนาคารพาณิชย์ไทย ภายหลังกำไรออกมาดีเกินคาด เครดิตสวิสรายงานนักวิเคราะห์ในตลาดปรับเป้ากำไรต่อหุ้นปีนี้ธนาคารไทยพาณิชย์ (SCB) ขึ้น 3.3%
สำหรับไตรมาส 3 บล.ไทยพาณิชย์แนะนำซื้อสะสม หุ้นธนาคารกสิกรไทย (KBANK) บริษัท แอดวานซ์ อินโฟร์ เซอร์วิส (ADVANC) บิ๊กซี ซูเปอร์เซ็นเตอร์ (BIGC) บริษัท ปตท.อะโรเมติกส์และการกลั่น (PTTAR) กรณีควบรวมกับบริษัท ปตท.เคมิคอล (PTTCH) บริษัท ปูนซิเมนต์ไทย (SCC) บริษัท ซิโนไทย เอ็นจีเนียริ่ง แอนด์ คอนสตรัคชั่น (STEC) โดย KBANK ADVANC และ BIGC รอซื้อเมื่อราคาอ่อนตัว
นายชัยพร น้อมพิทักษ์เจริญ ผู้ช่วยกรรมการผู้อำนวยการ หัวหน้าสายงานวิจัยลูกค้าบุคคล บล.บัวหลวง (BLS)กล่าวว่า บริษัทจะเพิ่มเป้ากำไร บจ.ปีนี้จาก 22% เป็น 24% ในปลายเดือน ส.ค. โดยจะรอผลประกอบการของกลุ่มค้าปลีก อาหาร และพลังงานก่อน โดยเฉพาะพลังงานที่ต้องรอดูว่าจะออกมาแย่ตามที่คาด หรือจะแย่กว่าที่คาดการณ์
ด้านนายประเสริฐ บุญสัมพันธ์ ประธานเจ้าหน้าที่บริหาร ปตท. (PTT) กล่าวว่า ปีนี้รายได้และยอดขาย PTTจะทำสถิติสูงสุดจากการดูแนวโน้มผลดำเนินงานในงวด 6 เดือนที่น่าจะออกมาดี คาดว่ารายได้จะโตจากปีที่ผ่านมา 20-30%
การลดภาษีของรัฐบาลใหม่เป็นผลดีต่อการลงทุนขยายธุรกิจของบริษัทต่างๆ ซึ่งที่สุดแล้วจะทำให้รัฐเก็บภาษีได้มากขึ้น ส่วนค่าจ้าง 300 บาท ไม่กระทบต้นทุน เพราะทุกวันนี้พนักงานในบริษัทจ่ายเกิน 300 บาทอยู่แล้ว 
นายบวร วงศ์สินอุดม ประธานเจ้าหน้าที่บริหาร ปตท.อะโรเมติกส์และการกลั่น (PTTAR) กล่าวว่า แนวโน้มกำไรไตรมาส 2 จะลดลงจากไตรมาสแรก เพราะราคาอะโรเมติกส์ลดลง แต่จะดีกว่างวดเดียวกันของปีก่อน ส่วนแนวโน้มไตรมาส 3 น่าจะดีกว่าไตรมาส 2